Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 537/13/5505	Liptovský Mikuláš, 17.7.2015
EEČ : 2-39-227-2015

U Z N E S E N I E

Trestná vec:	obvinený XXXXX  
Prečin:	Porušovanie autorského práva podľa § 283 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	Česká národní skupina Medzinárodní federace Hudebního průmyslu 
	sídlo organizácie: Slavíkova 15, 120 00 Praha 2, Česko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 548,84 €. 
b.	Peňažná suma určená na všeobecne prospešné účely: 100,00 €.
c.	Konkrétny adresát peňažnej sumy určenej na všeobecne prospešné účely: Detský domov Liptovský Hrádok ako centrum detí, Kráľova Lehota 85, IČO: 00634786, č. ú. : 7000420138/8180. 
d.	Suma odovzdaná štátu na peňažnú pomoc obetiam trestnej činnosti: 50,00 €. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Liptovský Mikuláš pod spisovou značkou ORP-XXXXXLM-2013.
V období najmenej od 04. 11. 2012 do 02. 06. 2013 ako užívateľ internetovej výmennej P2P siete vystupujúc pod prezývkou „ZrnoSVK“ zo svojho počítača s IP adresou XXXXX v programe DC++ prostredníctvom uzlov „dchub://allhub.net:411“, „dchub://queen-hub.us:411“ a „czhub.misakov.com:411“ ponúkal iným užívateľ internetu k voľnému stiahnutia viac ako 81,52 GB dát, z čoho najmenej 15,14 GB dát tvorili chránené hudobné súbory s dielami, ku ktorým vlastnia oprávnenia výrobcovia zvukových záznamov, ktorí sú členmi České národní skupiny Medzinárodní federace hudebního průmyslu, so sídlom Slavíkova 15, Praha 2, Česká republika a sú touto organizáciou zastupovaní a takto vyrobením rozmnoženiny diela a jej verejným rozširovaním neoprávnene zasiahol do zákonom chránených práv diel, čím spôsobil výrobcom zvukových záznamov škodu vo výške 548,84 €. 

Odôvodnenie: 
Poverený príslušník Obvodného oddelenia PZ Liptovský Mikuláš pod sp. zn. ORP-XXXXX-2013 viedol trestné stíhanie proti obvinenému za vyššie označený prečin a skutok uvedený vo výroku tohto uznesenia.
Obvinený a poškodená strana na Okresnom súde v Liptovskom Mikuláši pred probačným a mediačným úradníkom uzavreli zmier podľa § 220 a nasl. Trestného poriadku (1M XXXXX). 
Obvinený nahradil škodu poškodenej strane v plnom rozsahu tak, ako si ju zástupca poškodenej spoločnosti uplatňoval, v prípravnom konaní sa ku skutkom, ktoré sa mu kladú za vinu, priznal.
Za prečin porušovania autorského práva podľa § 283 ods. 1, ods. 2 písm. d/ Trestného zákona možno uložiť trest odňatia slobody vo výmere na 6 mesiacov až 3 roky. 
Obvinený v mieste bydliska nie je bližšie hodnotený. V odpise z registra trestov nemá záznam. 
Zohľadňujúc doterajší život obvineného je možné ustáliť záver, že postup podľa § 220 Trestného zákona vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a jeho osobné a majetkové pomery, je dostačujúci.  
Vo veci nie sú odôvodnené pochybnosti o tom, že vyhlásenie obvineného  bolo vykonané slobodne, vážne a určito, obvineniu porozumel, nahradil škodu poškodeným a zložil do pokladne tunajšej prokuratúry peňažnú sumu špecifikovanú vo výrokovej časti tohto uznesenia určenú na všeobecne prospešné účely, a to v pomere ako je uvedené vo výrokovej časti tohto uznesenia a táto nie je neprimeraná závažnosti spáchaného trestného činu, s prihliadnutím na osobné a majetkové pomery obvineného, tiež na mieru, akou bol trestným činom dotknutý verejný záujem. Obvinený súčasne súhlasil s tým, aby uzavretý zmier bol schválený prokurátorom.
Zástupca poškodeného v označenom konaní pred mediačným a probačným úradníkom Okresného súdu v Liptovskom Mikuláši vyhlásil, že s obvineným uzavrel zmier dobrovoľne a škoda spôsobená trestným činom mu  bola nahradená v plnom rozsahu.
Z vyššie uvedeného vyplýva, že všetky podmienky na postup podľa  § 220 ods. 1 Trestného poriadku boli splnené.
Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Podľa § 221 Trestného poriadku, ak to okolnosti prípadu vyžadujú, pred rozhodnutím o schválení zmieru prokurátor vypočuje obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach, o podstate zmieru.
Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.
Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.
V prípravnom konaní boli splnené zákonom stanovené podmienky na schválenie zmieru a súčasné  zastavenie trestného stíhania, preto som rozhodol tak, ako je uvedené vo výrokovej časti tohto uznesenia.	

Poučenie: 
Proti tomuto uzneseniu sťažnosť nie je prípustná (§ 215 ods. 6 Trestného poriadku). 

JUDr. Jozef Gondžur
prokurátor